## La Generalitat presenta la campanya d’arreplega de piles, acumuladors i bateries en un col·legi de Massanassa afectat per la riuada

*** Des de l’inici de la campanya en 2017 s’han arreplegat prop de 124.000 quilos de piles i han participat més de 153.000 alumnes de Primària de la Comunitat Valenciana**

La Conselleria de Medi Ambient, Infraestructures i Territori ha llançat una nova edició de la campanya ‘Jo ajude Berto Zampapilas’ en més de 100 centres educatius de la Comunitat Valenciana, per a l’arreplega de piles, acumuladors i bateries usades.

El director general de Qualitat i Educació Ambiental, Jorge Blanco, ha presentat l’octava edició de ‘La història del món segons Berto Zampapilas’ en el Col·legi San José y San Andrés de Massanassa, afectat per les inundacions del passat 29 d’octubre.

En la seua intervenció, Blanco ha explicat que “este programa està dissenyat per a promoure l’educació ambiental, sensibilitzant l’alumnat i les seues famílies a través d’activitats teatralitzades o cooperatives sobre la importància del reciclatge de piles i bateries perquè estos residus no acaben en llocs inadequats”.

Com a novetat, esta edició inclou 10 centres d’Educació Secundària en una prova pilot, que se sumen als 90 col·legis de Primària ja participants. Així, un equip mediambiental visitarà els centres escolars per a explicar el desenrotllament de la campanya i dur a terme activitats educatives basades en la història de Berto Zampapilas.

A més, durant la visita s’entregarà, en funció del nombre d’alumnes del centre, un o més contenidors d’arreplega selectiva de piles i acumuladors portàtils, així com una caixa arreplegapiles per a l’alumnat i material informatiu.

En esta línia, “una vegada rebut tot el material, cada centre tindrà 40 dies lectius per a participar i arreplegar estos residus, amb termini límit fins al pròxim mes de maig”, ha explicat Blanco.

**Quasi 124.000 kg de piles arreplegats**

Gràcies a la col·laboració de 100 centres escolars de tota la Comunitat Valenciana, en l’anterior edició es van arreplegar més de 21.000 quilograms de piles. Estes xifres se sumen als resultats globals de la campanya, que ascendix a prop de 124.000 quilograms de piles i acumuladors portàtils arreplegats des de l’inici de la campanya en 2017, per més de 153.000 alumnes de 542 centres educatius.

La campanya està promoguda per la Conselleria de Medi Ambient, Infraestructures i Territori juntament amb les entitats gestores dels sistemes col·lectius de responsabilitat ampliada del productor de piles i acumuladors ECOLEC Baterías, ECOPILAS i European Recycling Platform Espanya (ERP).

**9.000 euros per a material escolar o esportiu**

Enguany, es destinaran 9.000 euros en premis, que es podran usar per a material escolar o esportiu. En el cas de Secundària, també es podran utilitzar per a finançar el viatge de fi de curs.

La recompensa es dividix en un premi de 2.000 euros per a un centre educatiu damnificat per la riuada. Sis premis de 1.000 euros per als CEIP públics, concertats i privats de la Comunitat Valenciana, segons la grandària del centre, que més piles arrepleguen en valor absolut o per alumne. Així com deu premis de 100 euros per a l’adquisició de llibres per part dels col·legis que recol·lecten més de 400 quilos de piles i es posicionen entre els primers a nivell d’arreplega.

Fecha: 28/02/2025